Babalykie dalk dié van ontvoerde Mpho | Netwerk24
Deur Susan Cilliers 13 Februarie 2020 16:12
'n Babalykie wat Donderdag in die Jouberton-township naby Klerksdorp gevind is, is moontlik dié van die eenjarige Mpho Kgoroyagira wat byna twee weke gelede ontvoer is.
"Die aanduidings is dat dit moontlik sy is, maar dit sal eers bevestig kan word sodra die uitkenning môreoggend om 08:00 afgehandel is," het kol. Adéle Myburgh, polisiewoordvoerder in Noordwes, Donderdag gesê.
Mpho is op Saterdag 1 Februarie tydens 'n inbraak ontvoer. "Volgens haar ma (22) het sy en Mpho in haar kêrel se huis geslaap toe sy wakker word en 'n onbekende man in die kamer sien," het Myburgh gesê.
Die man het glo vir Mpho gegryp en weggehardloop. 'n Selfoon van die ma se vriend is na bewering tydens die voorval gesteel.
Lede van die plaaslike gemeenskap wat na Mpho help soek het, het volgens Myburgh Donderdagoggend omstreeks 10:00 op die babalykie in 'n oop erf naby die plek waar Mpho ontvoer is, afgekom.